CELEX: 32005R1112
Language: mt
Date: 2005-06-24 00:00:00
Title: Regolament tal-Kunsill (KE) Nru 1112/2005 ta' l- 24 ta' Ġunju 2005 li jemenda r-Regolament (KE) Nru 2062/94 li jistabbilixxi Aġenzija Ewropea għas-Sigurtà u s-Saħħa fuq il-Post tax-Xogħol

16.6.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               234
            
         REGOLAMENT TAL-KUNSILL (KE) Nru 1112/2005
   ta' l-24 ta' Ġunju 2005
   li jemenda r-Regolament (KE) Nru 2062/94 li jistabbilixxi Aġenzija Ewropea għas-Sigurtà u s-Saħħa fuq il-Post tax-Xogħol
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 308 tiegħu,
   Wara li kkunsidra l-proposta mill-Kummissjoni, preżentata wara konsultazzjoni mal- Kumitat Konsultattiv dwar is-Sigurtà u s-Saħħa fuq il-Post tax-Xogħol
   Wara li kkunsidra l-opinjoni tal-Parlament Ewropew (1),
   Billi:
   
               (1)
            
            
               Ir-Regolament tal-Kunsill (KE) Nru 2062/94 tat-18 ta' Lulju 1994 li jistabbilixxi Aġenzija Ewropea għas-Sigurtà u s-Saħħa fuq il-Post tax-Xogħol (2) jinkludi dispożizzjonijiet dwar l-għanijiet, il-kompiti u l-organizzazzjoni ta' l-Aġenzija u b'mod partikolari tal-Bord Amministrattiv tagħha. Dawk id-dispożizzjonijiet ġew emendati wara l-adeżjoni ta' l-Awstrija, tal-Finlandja u ta' l-Isvezja, meta membri ġodda kellhom jiġu miżjuda fil-Bord Amministrattiv.
            
         
               (2)
            
            
               Il-qasam tas-saħħa u s-sigurtà fuq il-post tax-xogħol, elementi prinċipali fil-promozzjoni tal-kwalità ta' l-impjieg, jirrappreżenta wieħed mill-oqsma l-iktar importanti tal-politika soċjali ta' l-Unjoni Ewropea. Il-Komunikazzjoni tal-Kummissjoni dwar l-“Adattament għall-bidla fix-xogħol u fis-soċjetà: strateġija ġdida Komunitarja dwar is-saħħa u s-sigurtà fuq il-post tax-xogħol 2002-2006” tal-11 ta' Marzu 2002 tenfasizza r-rwol importanti li għandha jkollha l-Aġenzija Ewropea għas-Sigurtà u s-Saħħa fuq il-Post tax-Xogħol, minn hawn 'il quddiem “l-Aġenzija”, fil-attivitajiet ta' promozzjoni, sensibilizzazzjoni u antiċipazzjoni li huma meħtieġa sabiex jiġu mwettqa l-għanijiet definiti fiha.
            
         
               (3)
            
            
               Ir-Riżoluzzjoni tal-Kunsill tat-3 ta' Ġunju 2002 dwar il-Komunikazzjoni tal-Kummissjoni: “Adattament għall-bidla fix-xogħol u fis-soċjetà: strateġija ġdida Komunitarja dwar is-saħħa u s-sigurtà fuq il-post tax-xogħol 2002-2006” (3) tesiġi li l-Aġenzija jkollha rwol direttiv fil-ġbir u t-tixrid ta' informazzjoni dwar prattika tajba, fis-sensibilizzazzjoni u fl-antiċipazzjoni ta' riskji. Il-Kunsill isejjaħ lill-Kummissjoni sabiex din tippromovi l-koperazzjoni bejn l-Istati Membri u s-sħab soċjali fil-livell Ewropew permezz ta' l-Aġenzija b'kont meħud tat-tkabbir futur u jilqa' l-intenzjoni tal-Kummissjoni li tippreżenta proposta għat-titjib ta' l-operazzjoni u tal-kompiti ta' l-Aġenzija fid-dawl tar-rapport estern ta' valutazzjoni u ta' l-opinjoni tal-Kumitat Konsultattiv dwar dak ir-rapport.
            
         
               (4)
            
            
               Ir-Riżoluzzjoni tal-Parlament Ewropew tat-23 ta' Ottubru 2002 dwar il-Komunikazzjoni tal-Kummissjoni: “Adattament għall-bidla fix-xogħol u fis-soċjetà: strateġija ġdida Komunitarja dwar is-saħħa u s-sigurtà fuq il-post tax-xogħol 2002-2006” ukoll tappoġġa r-rwol direttiv mogħti lill-Aġenzija bħala attur prinċipali f'attivitajiet mhux leġislattivi favur is-saħħa u s-sigurtà fil-livell Komunitarju u tesprimi t-tama li l-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol u l-Aġenzija jkomplu jtejbu l-koperazzjoni tagħhom skond ir-rwoli rispettivi tagħhom f'dan il-qasam ta' politika.
            
         
               (5)
            
            
               L-Opinjoni tal-Kumitat Soċjali u Ekonomiku Ewropew tas-17 ta' Ġunju 2002 dwar il-Komunikazzjoni tal-Kummissjoni: “Adattament għall-bidla fix-xogħol u fis-soċjetà: strateġija ġdida Komunitarja dwar is-saħħa u s-sigurtà fuq il-post tax-xogħol 2002-2006” (4) tenfasizza r-rwol ta' l-Aġenzija fil-valutazzjoni ta' riskji u l-ħtieġa ta' kuntatti regolari bejn l-Aġenzija u l-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol sabiex tiġi evitata d-duplikazzjoni u sabiex tiġi stimulata riflessjoni konġunta.
            
         
               (6)
            
            
               Il-Komunikazzjoni tal-Kummissjoni dwar il-“Valutazzjoni ta' l-Aġenzija Ewropea għas-Sigurtà u s-Saħħa fuq il-Post tax-Xogħol”, imħejjija skond l-Artikolu 23 tar-Regolament (KE) Nru 2062/94 u bbażata fuq valutazzjoni esterna magħmula fl-2001, kif ukoll fuq il-kontributi tal-Bord Amministrattiv u tal-Kumitat Konsultattiv tal-Kummissjoni dwar is-Sigurtà u s-Saħħa fuq il-Post tax-Xogħol, tenfasizza l-ħtieġa li jiġi emendat ir-Regolament (KE) Nru 2062/94 sabiex jinżammu u jiġu mtejba l-effiċjenza u l-effikaċja ta' l-Aġenzija u ta' l-istrutturi amministrattivi tagħha.
            
         
               (7)
            
            
               Il-Parlament Ewropew sejjaħ lill-Kummissjoni sabiex din tirrikonsidra l-kompożizzjoni u l-metodi ta' ħidma tal-bordijiet ta' l-aġenziji u sabiex tipproponi proposti adatti.
            
         
               (8)
            
            
               Ġiet preżentata lill-Kummissjoni Opinjoni Konġunta dwar il-governanza u l-funzjonament futuri tal-Bordijiet ta' l-Aġenzija, taċ-Ċentru Ewropew għall-Iżvilupp tat-Taħriġ Vokazzjonali u tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol mill-Bordijiet direttivi jew amministrattivi rispettivi tagħhom.
            
         
               (9)
            
            
               Il-governanza tripartitika ta' l-Aġenzija, taċ-Ċentru Ewropew għall-Iżvilupp tat-Taħriġ Vokazzjonali u tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol minn rappreżentanti tal-gvernijiet nazzjonali, organizzazzjonijiet ta’ min iħaddem u organizzazzjonijiet ta’ impjegati hija essenzjali għas-suċċess ta’ dawk il-korpi.
            
         
               (10)
            
            
               Il-parteċipazzjoni tas-sħab soċjali fil-governanza ta’ dawk it-tliet korpi Komunitarji toħloq speċifiċità li tobbligahom jiffunzjonaw skond regoli komuni.
            
         
               (11)
            
            
               L-eżistenza fil-Bord tripartitiku tat-tliet gruppi meħuda mill-gvern, minn organizzazzjonijiet ta’ min iħaddem u minn organizzazzjonijiet ta’ impjegati u l-ħatra ta’ koordinatur għall-gruppi ta’ min iħaddem u ta’ l-impjegati urew li huma essenzjali. Dak l-arranġament għandu għalhekk jiġi formalizzat kif ukoll estiż għall-grupp tal-gvernijiet. Konformement mal-linji gwida għall-iżvilupp ta' Korpi Komunitarji futuri, inklużi fil-Komunikazzjoni mill-Kummissjoni intitolata “Il-qafas operattiv għall-Aġenziji Regolatorji Ewropej”, u b'mod partikolari fid-dawl tal-ħtieġa tar-rappreżentanza tal-partijiet interessati rilevanti fil-bordijiet ta' dawn il-korpi, u konformement mal-prinċipju miftiehem bejn l-Kapijiet ta' Stat u tal-Gvern ta' l involviment iżjed attiv tas-sħab soċjali fl-iżvilupp ta' l-Aġenda tal-Politika Soċjali, il-membri kollha tal-Bord (ir-rappreżentanti tal-gvernijiet, ta' l-impjegati, u tal-Kummissjoni) għandhom ikollhom uniformament vot kull wieħed.
            
         
               (12)
            
            
               Iż-żamma tar-rappreżentanza tripartitika minn kull Stat Membru tiżgura li l-partijiet interessati maġġuri kollha jkunu nvoluti u li jittieħed kont tad-diversità ta' interessi u approċċi li jikkaratterizzaw kwistjonijiet soċjali.
            
         
               (13)
            
            
               Huwa meħtieġ li jiġu antiċipati l-konsegwenzi prattiċi għall-Aġenzija tat-tkabbir li jmiss ta’ l-Unjoni. Il-kompożizzjoni u l-funzjonament tal-Bord tagħha għandhom jiġu aġġustati sabiex jittieħed kont ta’ l-adeżjoni ta’ Stati Membri ġodda.
            
         
               (14)
            
            
               Il-Bureau li huwa previst fir-Regoli ta’ Proċedura tal-Bord jeħtieġ li jiġi msaħħaħ sabiex jiġu żgurati l-kontinwità fil-funzjonament ta' l-Aġenzija u l-effiċjenza fit-teħid ta' deċiżjonijiet minnha. Il-kompożizzjoni tal-Bureau għandha tibqa' tirrifletti l-istruttura tripartitika tal-Bord.
            
         
               (15)
            
            
               Skond l-Artikolu 3 tat-Trattat, il-Komunità għandha timmira li telimina l-inugwaljanzi u tippromwovi l-ugwaljanza bejn l-irġiel u n-nisa fl-attivitajiet kollha tagħha. Għalhekk, huwa xieraq li ssir dispożizzjoni sabiex tiġi mħeġġa rappreżentanza bilanċjata ta' rġiel u nisa fil-kompożizzjoni tal-Bord.
            
         
               (16)
            
            
               Ir-Regolament (KE) Nru 2062/94 għandu għalhekk jiġi emendat kif meħtieġ.
            
         
               (17)
            
            
               It-Trattat ma jipprovdi għal ebda poter għajr dawk previsti fl-Artikolu 308 tiegħu għall-adozzjoni ta’ dan ir-Regolament,
            
         ADOTTA DAN IR-REGOLAMENT:
   Artikolu 1
   Ir-Regolament (KE) Nru 2062/94 għandu jiġi emendat kif ġej:
   
               1)
            
            
               L-Artikolu 2 jiġi sostitwit b’dan li ġej:
               “Artikolu 2
               L-Għan
               Sabiex jiġi mtejjeb l-ambjent tax-xogħol, fir-rigward tas-sigurtà u tas-saħħa tal-ħaddiema kif previst fit-Trattat u fl-istrateġiji u programmi ta' azzjoni suċċessivi Komunitarji dwar is-saħħa u s-sigurtà fil-post tax-xogħol, l-għan ta' l-Aġenzija għandu jkun li tipprovdi lill-korpi Komunitarji, lill-Istati Membri, lis-sħab soċjali u lil dawk involuti fil-qasam l-informazzjoni teknika, xjentifika u ekonomika siewja fil-qasam tas-sigurtà u s-saħħa fuq il-post tax-xogħol.”
            
         
               2)
            
            
               L-Artikolu 3 jiġi emendat kif ġej:
               
                           (a)
                        
                        
                           Il-paragrafu 1 jiġi emendat kif ġej:
                           
                                       (i)
                                    
                                    
                                       Il-punti (a) u (b) jiġu sostitwiti b’dan li ġej:
                                       
                                                   “(a)
                                                
                                                
                                                   tiġbor, tanalizza u xxerred informazzjoni teknika, xjentifika u ekonomika fl-Istati Membri sabiex tgħaddiha lill-korpi Komunitarji, lill-Istati Membri u lill-partijiet interessati; dan il-ġbir għandu jseħħ sabiex jiġu identifikati r-riskji u l-prattika tajba kif ukoll il-prijoritajiet u l-programmi nazzjonali eżistenti u sabiex jiġi provdut l-input meħtieġ għall-prijoritajiet u l-programmi tal-Komunità;
                                                
                                             
                                                   (b)
                                                
                                                
                                                   tiġbor u tanalizza informazzjoni teknika, xjentifika u ekonomika dwar ir-riċerka fis-sigurtà u s-saħħa fuq il-post tax-xogħol u dwar attivitajiet oħrajn ta' riċerka konnessi mas-sigurtà u s-saħħa fuq il-post tax-xogħol, u xxerred informazzjoni dwar ir-riżultati tar-riċerka u ta' l-attivitajiet ta' riċerka;”
                                                
                                             
                                 
                                       (ii)
                                    
                                    
                                       Il-punti (h) u (i) jiġu sostitwiti b’dan li ġej:
                                       
                                                   “(h)
                                                
                                                
                                                   tipprovdi informazzjoni teknika, xjentifika u ekonomika dwar metodi u strumenti għall-implimentazzjoni ta' attivitajiet preventivi, tidentifika prattika tajba u tippromwovi azzjonijiet preventivi, filwaqt li tagħti attenzjoni partikolari lill-problemi speċifiċi ta' intrapriżi żgħar u ta' daqs medju. Fir-rigward ta' prattika tajba, l-Aġenzija għandha tiffoka b'mod partikolari fuq prattika li tikkostitwixxi strumenti prattiċi li għandhom jintużaw fit-tfassil ta' valutazzjoni tar-riskji għas-sigurtà u s-saħħa fuq il-post tax-xogħol, u tidentifika l-miżuri li għandhom jittieħdu sabiex dawn jiġu trattati;
                                                
                                             
                                                   (i)
                                                
                                                
                                                   tikkontribwixxi għall-iżvilupp ta' strateġiji u programmi ta' azzjoni Komunitarji relatati mal-protezzjoni tas-sigurtà u s-saħħa fuq il-post tax-xogħol, mingħajr preġudizzju għall-isfera ta' kompetenza tal-Kummissjoni;”
                                                
                                             
                                 
                                       (iii)
                                    
                                    
                                       Jiġi miżjud il-punt (j) li ġej:
                                       
                                                   “(j)
                                                
                                                
                                                   L-Aġenzija għandha tiżgura li l-informazzjoni mxerrda tkun tinftiehem mill-utenti finali. Sabiex tilħaq dan l-għan, l-Aġenzija għandha taħdem mill-qrib mal-punti fokali nazzjonali msemmija fl-Artikolu 4(1), skond id-dispożizzjonijiet ta' l-Artikolu 4(2);”
                                                
                                             
                                 
                     
                           (b)
                        
                        
                           Il-Paragrafu 2 jiġi sostitwit b’dan li ġej:
                           “2.   L-Aġenzija għandha taħdem kemm jista' jkun mill-qrib ma' l-istituzzjonijiet, fondazzjonijiet, korpi speċjalizzati u programmi eżistenti fil-livell Komunitarju sabiex tiġi evitata kull duplikazzjoni. B'mod partikolari, l-Aġenzija għandha tiżgura koperazzjoni adegwata mal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol, mingħajr preġudizzju għall-għanijiet tagħha stess.”
                        
                     
         
               3)
            
            
               L-Artikolu 4 jiġi emendat kif ġej:
               
                           (a)
                        
                        
                           Fl-Artikolu 4, il-paragrafu 1 jiġi sostitwit b’dan li ġej:
                           “1.   L-Aġenzija għandha tistabbilixxi network li jkun fih:
                           
                                       —
                                    
                                    
                                       l-elementi komponenti ewlenin tan-networks ta' informazzjoni nazzjonali, inklużi l-organizzazzjonijiet tas-sħab soċjali nazzjonali, skond il-liġijiet u/jew il-prattika nazzjonali;
                                    
                                 
                                       —
                                    
                                    
                                       il-punti fokali nazzjonali;
                                    
                                 
                                       —
                                    
                                    
                                       kull ċentru tematiku li jista' jkun hemm fil-futur.”
                                    
                                 
                     
                           (b)
                        
                        
                           Fl-Artikolu 4(2), l-ewwel u t-tieni sub-paragrafi jiġu sostitwiti b’dan li ġej:
                           “2.   L-Istati Membri għandhom regolarment jinformaw lill-Aġenzija bl-elementi komponenti ewlenin tan-networks nazzjonali tagħhom għas-saħħa u s-sigurtà fuq il-postijiet tax-xogħol, inkluża kwalunkwe istituzzjoni li fil-fehma tagħhom tkun tista' tikkontribwixxi għax-xogħol ta' l-aġenzija, b'kont meħud tal-ħtieġa li tiġi żgurata l-aħjar kopertura possibbli tat-territorju tagħhom.
                           L-awtoritajiet nazzjonali kompetenti jew istituzzjoni nazzjonali magħżula minnhom bħala punt fokali nazzjonali għandhom jikkoordinaw u/jew jgħaddu l-informazzjoni li trid tiġi pprovduta fil-livell nazzjonali lill-Aġenzija, fil-qafas ta' ftehim bejn kull punt fokali u l-Aġenzija abbażi tal-programm ta' xogħol adottat mill-Aġenzija.
                           L-awtoritajiet nazzjonali għandhom jieħdu kont tal-fehma tas-sħab soċjali fil-livell nazzjonali skond il-liġi u/jew il-prattika nazzjonali.”
                        
                     
         
               4)
            
            
               Jiġi miżjud l-Artikolu li ġej:
               “Artikolu 7a
               Strutturi direttivi u amministrattivi
               L-istrutturi direttivi u amministrattivi ta' l-Aġenzija għandhom jikkonsistu fi:
               
                           (a)
                        
                        
                           Bord Governattiv;
                        
                     
                           (b)
                        
                        
                           Bureau;
                        
                     
                           (ċ)
                        
                        
                           Direttur.”
                        
                     
         
               5)
            
            
               L-Artikolu 8 jiġi sostitwit b’dan li ġej:
               “Artikolu 8
               Bord Governattiv
               1.   Il-Bord Governattiv għandu jkun kompost minn:
               
                           (a)
                        
                        
                           membru wieħed li jirrappreżenta l-Gvern ta' kull Stat Membru;
                        
                     
                           (b)
                        
                        
                           membru wieħed li jirrappreżenta l-organizzazzjonijiet ta’ min iħaddem minn kull Stat Membru;
                        
                     
                           (ċ)
                        
                        
                           membru wieħed li jirrappreżenta l-organizzazzjonijiet ta’ impjegati minn kull Stat Membru;
                        
                     
                           (d)
                        
                        
                           tliet membri li jirrappreżentaw lill-Kummissjoni.
                        
                     2.   Il-membri msemmija fil-punti (a), (b) u (ċ) tal-paragrafu 1 għandhom jinħatru mill-Kunsill minn fost il-membri u l-membri supplenti tal-Kumitat Konsultattiv dwar is-Sigurtà u s-Saħħa fuq il-Post tax-Xogħol.
               Il-membri msemmija fil-paragrafu 1(a) għandhom jinħatru fuq proposta mill-Istati Membri.
               Il-membri msemmija fil-paragrafu 1 (b) u (ċ) għandhom jinħatru fuq proposta mill-kelliema tal-gruppi rispettivi fi ħdan il-Kumitat.
               Il-proposti mit-tliet gruppi fi ħdan il-Kumitat għandhom jiġu preżentati lill-Kunsill; il-proposti għandhom jiġu wkoll mgħoddija lill-Kummissjoni għall-fini ta' informazzjoni.
               Il-Kunsill għandu fl-istess waqt jaħtar membru supplenti, taħt l-istess kondizzjonijiet tal-membru, sabiex jattendi l-laqgħat tal-Bord Governattiv biss fl-assenza tal-membru.
               Il-Kummissjoni għandha taħtar il-membri u dawk supplenti li jirrappreżentawha, b'kont meħud ta' rappreżentanza bilanċjata bejn irġiel u nisa.
               Fil-preżentazzjoni tal-listi tal-kandidati, l-Istati Membri, l-organizzazzjonijiet ta’ min iħaddem u l-organizzazzjonijiet ta’ impjegati għandhom jagħmlu li jistgħu sabiex jiżguraw li l-kompożizzjoni tal-Bord Governattiv tirrifletti b'mod ġust is-setturi ekonomiċi varji konċernati u sabiex jiżguraw rappreżentanza bilanċjata bejn irġiel u nisa. Dawn il-preżentazzjonijiet għandhom jiġu magħmula fi żmien tliet xhur mit-tiġdid tas-sħubija tal-Kumitat Konsultattiv dwar is-Sigurtà u s-Saħħa fuq il-Post tax-Xogħol skond id-dispożizzjonijiet ta' l-Artikoli 3(3) u (4) u 4(1) tad-Deċiżjoni tal-Kunsill 2003/C 218/01 (5).
               Il-lista tal-membri tal-Bord Governattiv għandha tiġi pubblikata mill-Kunsill fil-Ġurnal Uffiċjali ta' l-Unjoni Ewropea u mill-Aġenzija fuq is-sit ta' l-Internet tagħha.
               3.   Il-mandat tal-membri tal-Bord Governattiv għandu jkun ta' tliet snin. Huwa għandu jkun jista' jiġġedded.
               Eċċezzjonalment, il-mandat tal-membri tal-Bord Governattiv li jkunu fil-kariga fil-jum tad-dħul fis-seħħ ta' dan ir-Regolament għandu jiġi estiż sakemm jinħatar Bord Governattiv ġdid skond id-dispożizzjonijiet tal-paragrafu 2.
               Meta jiskadi l-mandat tagħhom jew fil-każ tar-riżenja tagħhom, il-membri għandhom jibqgħu fil-kariga sakemm il-ħatriet tagħhom jiġu mġedda jew sakemm huma jiġu sostitwiti.
               4.   Fi ħdan il-Bord Governattiv, ir-rappreżentanti tal-gvernijiet, ta' l-organizzazzjonijiet ta' min iħaddem u ta' l-organizzazzjonijiet ta' impjegati għandhom rispettivament jifformaw grupp. Kull grupp għandu jaħtar koordinatur li jieħu sehem fil-laqgħat tal-Bord Governattiv. Il-koordinaturi tal-gruppi ta' l-impjegati u ta' min iħaddem għandhom ikunu r-rappreżentanti ta' l-organizzazzjonijiet rispettivi tagħhom fil-livell Ewropew. Koordinaturi li mhumiex maħtura membri tal-Bord fis-sens tal-paragrafu 1 għandhom jieħdu sehem fil-laqgħat mingħajr id-dritt għal vot.
               Il-Bord Governattiv għandu jeleġġi l-president tiegħu u tliet viċi-presidenti, wieħed minn kull wieħed mit-tliet gruppi msemmija hawn fuq u wieħed minn fost ir-rappreżentanti tal-Kummissjoni, sabiex iservu għal perjodu ta’ sena, li jistgħu ikollhom il-mandat tagħhom imġedded.
               5.   Il-president għandu jsejjaħ il-Bord Governattiv mill-inqas darba fis-sena. Il-president għandu jsejjaħ laqgħat addizzjonali fuq it-talba ta’ mill-inqas terz tal-membri tal-Bord Governattiv.
               6.   Il-membri kollha tal-Bord Governattiv għandhom ikollhom vot kull wieħed u d-deċiżjonijiet għandhom jittieħdu permezz ta' maġġoranza assoluta. Madanakollu, deċiżjonijet meħuda fil-qafas tal-programm ta' ħidma annwali u li jkollhom konsegwenzi finanzjarji għall-punti fokali nazzjonali għandhom jeħtieġu wkoll il-kunsens tal-maġġoranza tal-grupp tal-gvernijet.
               Il-Bord Governattiv għandu jfassal proċedura bil-miktub ta' teħid ta' deċiżjonijiet, li għaliha għandu japplika mutatis mutandis l-ewwel sub-paragrafu.
               7.   Il-Bord Governattiv, wara li jirċievi opinjoni mill-Kummissjoni, għandu jadotta r-regoli ta' proċedura tiegħu, li għandhom jistabbilixxu l-arranġamenti prattiċi għall-attivitajiet tiegħu. Ir-regoli ta' proċedura għandhom jiġu trasmessi għall-fini ta' informazzjoni lill-Parlament Ewropew u lill-Kunsill. Madankollu, fi żmien tliet xhur minn meta r-regoli ta' proċedura jiġu trasmessi lilu, u b'maġġoranza sempliċi, il-Kunsill jista' jimmodifika dawk ir-regoli.
               8.   Il-Bord Governattiv għandu jistabbilixxi Bureau ta' 11-il membru. Il-Bureau għandu jkun kompost mill-president u t-tliet viċi-presidenti tal-Bord Governattiv, koordinatur wieħed għal kull grupp kif imsemmi fl-ewwel sub-paragrafu tal-paragrafu 4, u rappreżentant ieħor ta' kull grupp u tal-Kummissjoni. Kull grupp jista' jaħtar sa tliet membri supplenti sabiex jattendu l-laqgħat tal-Bureau, fl-assenza tal-membri sħaħ.
               9.   Mingħajr preġudizzju għar-responsabbiltajiet tad-Direttur, kif stabbiliti fl-Artikolu 11, il-Bureau għandu, kif delegat mill-Bord Governattiv, jissorvelja l-implementazzjoni tad-deċiżjonijiet tal-Bord Governattiv u jieħu l-miżuri meħtieġa kollha għall-amministrazzjoni adegwata ta' l-Aġenzija bejn il-laqgħat tal-Bord Governattiv. Il-Bord Governattiv ma jistax jiddelega lill-Bureau l-kompetenzi msemmija fl-Artikoli 10, 13, 14 u 15.
               10.   In-numru annwali tal-laqgħat tal-Bureau għandu jiġi deċiż mill-Bord Governattiv. Il-president tal-Bureau għandu jsejjaħ laqgħat addizzjonali fuq talba tal-membri tiegħu.
               11.   Id-deċiżjonijiet tal-Bureau għandhom jittieħdu b’unanimità. Jekk ma tintlaħaqx l-unanimità, il-Bureau għandu jirreferi l-kwistjoni lill-Bord Governattiv għal deċiżjoni.
               12.   Il-Bord Governattiv għandu jiġi informat kompletament u rapidament dwar l-attivitajiet tal-Bureau u d-deċiżjonijiet meħuda mill-Bureau.
               
                  (5)  ĠU C 218, 13.9.2003, p. 1.”"
						
            
         
               6)
            
            
               Fl-Artikolu 9, jiġi miżjud is-sub-paragrafu li ġej:
               “Il-president tal-Bord Governattiv u d-Direttur tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għandhom ikollhom l-għażla li jattendu l-laqgħat tal-Bord Governattiv bħala osservaturi.”
            
         
               7)
            
            
               L-Artikolu 10 jiġi emendat kif ġej:
               
                           (a)
                        
                        
                           Fl-Artikolu 10 (1), l-ewwel subparagrafu jiġi sostitwit b’dan li ġej:
                           “Il-Bord Governattiv għandu jiddetermina l-għanijiet strateġiċi ta' l-Aġenzija. Il-Bord Governattiv għandu b'mod partikolari jadotta l-budget, il-programm miftuħ kwadriennali u l-programm annwali abbażi ta' abbozz imfassal mid-Direttur imsemmi fl-Artikolu 11, wara konsultazzjoni mas-servizzi tal-Kummissjoni u mal-Kumitat Konsultattiv dwar is-Sigurtà u s-Saħħa fuq il-Post tax-Xogħol.”
                        
                     
                           (b)
                        
                        
                           Fl-Artikolu 10(1), jiġi mħassar ir-raba' sub-paragrafu:
                        
                     
         
               8)
            
            
               Fl-Artikolu 11, il-paragrafu 2 jiġi sostitwit b’dan li ġej:
               “2.   Id-Direttur għandu jkun ir-rappreżentant legali ta' l-Aġenzija u għandu jkun responsabbli għal dawn li ġejjin:
               
                           (a)
                        
                        
                           it-tħejjija u l-implementazzjoni tajba tad-deċiżjonijiet u l-programmi adottati mill-Bord Governattiv u mill-Bureau;
                        
                     
                           (b)
                        
                        
                           id-direzzjoni u l-amministrazzjoni ta' kuljum ta' l-Aġenzija;
                        
                     
                           (ċ)
                        
                        
                           it-tħejjija u l-pubblikazzjoni tar-rapport imsemmi fl-Artikolu 10(2);
                        
                     
                           (d)
                        
                        
                           it-twettiq tal-kompiti preskritti;
                        
                     
                           (e)
                        
                        
                           kull kwistjoni tal-persunal;
                        
                     
                           (f)
                        
                        
                           it-tħejjija tal-laqgħat tal-Bord Governattiv u tal-laqgħat tal-Bureau.”
                        
                     
         
               9)
            
            
               It-terminu “Bord Amministrattiv” jiġi sostitwit bit-terminu “Bord Governattiv” kull darba li jidher fl-Artikoli.
            
         Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussel, 24 ta' Ġunju 2005.
      
         
            Għall-Kunsill
         
         
            Il-President
         
         L. LUX
      
   
   
      (1)  Opinjoni tat-28 ta' April 2005 (għadha mhijiex pubblikata fil-ĠU).
   
      (2)  ĠU L 216, 20.8.1994, p. 1. Regolament kif l-aħħar emendat bir-Regolament (KE) Nru 1654/2003 (ĠU L 245, 29.9.2003, p. 38).
   
      (3)  ĠU C 161, 5.7.2002, p. 1.
   
      (4)  ĠU C 241, 7.10.2002, p. 100.